**Түркістан облысы**

**Қазығұрт ауданы**

**«С.Сейфуллин атындағы жалпы орта білім беретін мектеп»**

**Ғылыми жоба тақырыбы:**

«Әбіш Кекілбаев шығармаларындағы тарихи тұлғалар »

**ІV бағыт**

**«Қазақстанның тарихи ескерткіштері және болашақ дамуы бар саяхат маршруттары»**

(тарих, құқықтану, өлкетану, этномеденикттану, әдебиет, тіл білімі)

**Секция: әдебиет**

**Орындаған:**  10 «А» сынып оқушысы Өмірбек Сабина

**Жоба жетекшісі:** Қазақ тілі мен әдебиеті пәні мұғалімі

 Жакипова Маржан

2021жыл

**МАЗМҰНЫ**

І КІРІСПЕ ..........................................................................................................3

ІІ НЕГІЗГІ БӨЛІМ

2. 1. Ә. Кекілбаев шығармаларындағы тарихи тұлғалардың берілуі..............5

 2. 2. «Аңыздың ақыры» романындағы тарихи тұлғалардың

 көркемдік образдары ................................................................................15

ІІІ ҚОРЫТЫНДЫ................................................................................................18

Пайдаланылған әдебиеттер тізімі.........................................................................21

**Аңдатпа**

 «Әбіш Кекілбаев шығармаларындағы тарихи тұлғалар»атты ғылыми жобасы Маңғыстаудың майталман жазушысы Ә.Кекілбаевтың шығармаларындағы тарихи тұлғалардың берілуін айқындауға, образдар жасаудағы көркемдік шеберлігіне талдау жасауға арналған.

**Жұмыстың мақсаты:** Белгілі мемлекет және қоғам қайраткері, Қазақстанның халық жазушысы Ә.Кекілбаев шығармаларындағы тарихи тұлға жасау шеберлігін анықтау, тарихи шығармаларына талдау жасай отырып, оның адам образын суреттеудегі өзіндік ерекшеліктерін танып-білу.

**Зерттеу жұмысының ғылыми болжамы**: Егер, Ә.Кекілбаевтың тарихи тұлға жасаудағы өзіндік қырлары кеңінен ашылып, тереңінен талданса, онда жас ұрпақтың бойында ата-бабаларымыздың атқарған істеріне деген құрметтері артып, ұлттық сана-сезімдері жоғарылап, патриоттық рухтары көтеріліп, таным қабілеттері арта түсер еді.

**Зерттеудің теориялық мәнділігі:** Бабалар ісін ардақтау, құрметтеу, оларды үнемі есте сақтау қажеттілігінің нәтижелілігі айқындалды.

**Зерттеудің практикалық мәнділігі**: Зерттеу нәтижесінде жинақталған материалдар болашақта Ә.Кекілбаев еңбектерін әрі қарай зерттеп, зерделеймін деушіге көмекші құрал, сондай-ақ мектептің оқу әдістемелік жұмыстарына енгізуге болады.

**Зерттеудің дербестік нәтижесі:**

- Ә.Кекілбаевтың жазушылық, суреткерлік өмір жолы кеңінен талдап, оған сипаттама берілді;

- Көркем сөз шеберлерінің шығармаларындағы тарихи тұлғаларға терең сипаттама жасалынып, олардың көркемдік образдары ашылды;

- «Аңыздың ақыры» романындағы кейіпкерлер бейнесіне талдаулар жасалынды.

**Жұмыстың орындалу әдістері**. Ә.Кекілбаев тарихи шығармаларымен терең танысу, деректер жинау, зерттеу әдістері қолданылған.

**Аннотация**

 «Исторические личности в произведениях Абиша Кекилбаева» посвящен определению передачи исторических личностей в произведениях известного писателя А.Кекильбаева, анализу художественного мастерства в создании образов.

Цель работы: определить мастерство создания исторической личности в произведениях известного государственного и общественного деятеля, народного писателя Казахстана А. Кекильбаева, проанализировать исторические произведения, изучить его особенности в описании образов человека.

Научный прогноз исследовательской работы: если бы были широко раскрыти и глубоко проанализированы самобытность создания исторической личности в произведениях А.Кекильбаева, то у молодого поколения повышается уважение к делу предков, повышается национальное самосознание, повышается патриотический дух, повышаются познавательные способности.

Теоретическая значимость исследования: была определена результативность необходимости уважения, уважения к делу предков, постоянного их запоминания.

Практическая значимость исследования: материалы, собранные в результате исследования, в дальнейшем могут быть использованы для дальнейшего изучения трудов А. Кекильбаева, а также для включения в учебно-методическую работу школы.

Результаты самостоятельности исследования:

- Творчество А. Кекильбаева был широко проанализирован и описан путь письменности, живописи;

- В произведениях мастеров художественного слова была сделана глубокая характеристика исторических личностей, раскрыты их художественные образы;

- Проведен анализ образа персонажей в романе "аңыздың ақыры".

Методы выполнения работ: были использованы методы глубокого ознакомления с историческими изданиями, сбора данных, исследования.

**Abstract**

 "Historical figures in the works of Abish kekilbaev" is devoted to the transmission of historical figures in the works of the famous writer Abish Kekilbayev, analysis of artistic skill in creating images.

The purpose of the work: to determine the skill of creating a historical personality in the works of the famous state and public figure, people's writer of Kazakhstan A. Kekilbayev, to analyze historical works, to study its features in the description of human images.

The scientific Outlook on research: if it were widely of disclosure and deeply analyzed the identity of the creation of a historical personality in the works of A. Kekilbayev, the young generation increases respect for the work of their ancestors, increased national awareness, increased morale, increased cognitive abilities.

Theoretical significance of the study: the effectiveness of the need for respect, respect for the cause of ancestors, and their constant memorization was determined.

Practical significance of the research: the materials collected as a result of the research can be used for further study of A. Kekilbayev's works, as well as for inclusion in the educational and methodological work of the school.

Results of independent research:

- A. Kekilbayev's creative work was widely analyzed and described the way of writing and painting;

- In the works of masters of artistic speech, a deep characteristic of historical figures was made, their artistic images were revealed;

- The analysis of the image of the characters in the novel "aisde airy".

Methods of work: methods of in-depth acquaintance with historical publications, data collection, research were used.

**Кіріспе**

 *«Көрнекті жазушы, терең білімді, жаны таза*

 *азамат Әбекең тек қазақ халқының ғана емес, алты алаштың*

 *әлем алдында бетке ұстар ірі тұлғаларының бірі еді».*

Н. Назарбаев

**Жұмыстың жалпы сипаттамасы.** Адам баласы тарихи дамудың жаңа белесіне шыққан сайын жүріп өткен жолына үңілетіні, өзі қалыптастырған рухани-әлеуметтік құндылықтарын ой таразысына салып, қайта бір бажайлауға, баға беруге талпынатыны хақ.

Қазақ әдебиетіне жиырмасыншы ғасырдың орта тұсынан өте бере келіп, соңғы жылдарда тек қана өзіне тән өзгеше мазмұнын ашқан, тек қана өзіне тән өзгеше пішінін тапқан шын мәніндегі шынайы таланттың бірі – Әбіш Кекілбаев болды.

 Уақыт өтсе де, қоғам дәуіріндегі өзгерістер болып жатса да, ескірмейтін тақырыптар болады. Ол прозадағы адам, қоғам, табиғат ұғымдары. Сонау «Абай жолынан» бастау алған тарихи шығармалармен қоса, 1970-80 жылдар әдебиетіндегі прозамыздың, оның ішінде роман жанрының үлкен роль атқарып, салмақты жүк көтергені белгілі. 60-шы жылдардың екінші жартысында М.Әуезов дүниеден өткен соң, көш бастар дара тұлға табылмай, рухани дүниеміз бір мезет күңгірт тартып қалған шақта, өзінің тарихи миссиясын атқару үшін әдебиетке жаңа бір толқын келді. І.Есенберлинді алға салған бұл топтың ішінде М.Мағауин, Ә.Тарази, Ә.Сараев, Р.Тоқтаров, Қ.Ысқақов т.б өздерінің соны ізденістерімен, әдебиетке әкелген жаңалық, еңбектерімен ерекшеленді. Осы орайда «60-80-ші жылдардағы қазақ прозасы қоғамның даму туралы концепцияларындағы өзгерістер мен үйлеспеушіліктерді бейнелеп, адамның рухани дүниесі мен жалпы тәрбие шыңырауында жатқан тереңде қазыналы қатпарларды игеруге ден қойғаны мәлім» - деген А.Ісмақованың пайымдауы сөзімізді түйіндегендей [1, 15-б.]. Аталған кезеңдегі қазақ романдары адам мен адам болып жаратылғаннан бергі мәңгілік сұрақтарға жауап іздейді, сол арқылы да әдебиетіміздің таным мәселелерін ала келуімен ерекшеленеді. Қаламгерлер Адамды зерттей отырып, сол адамның бойындағы алуан түрлі сипаттарға үңіле білді. Соның нәтижесінде қоғамның бет-бейнесіне, қыр-сырына үңілуге күш салды.

**Зерттеу жұмысының өзектілігі.** Әбіш Кекілбаевтың қаламынан туған туындылары қазақ әдебиетінде елеулі орын алары сөзсіз. Біріншіден, кемеңгер ойшылдың туындылары әдеби, тілдік зерттеулерден кеңінен көрініс тапты. Оның тарихи тұлғаларды танытуға құрылған шығармалары «Аңыздың ақыры», «Күй», «Ханшадария хикаясы», «Шыңырау», «Үркер» т.б. әдебиетте өз орнын тапқан туындылар. Осы шығармалардағы тарихи тұлғалардың орнын ашып көрсету зерттеу жұмысының өзекті мәселесі болып табылады.

**Зерттеудің мақсаты:** Белгілі мемлекет және қоғам қайраткері, Қазақстанның халық жазушысы Ә.Кекілбаев шығармаларындағы тарихи тұлға жасау шеберлігін анықтау, тарихи шығармаларына талдау жасай отырып, оның адам образын суреттеудегі өзіндік ерекшеліктерін танып-білу,

Жоғарыда аталған мақсаттарға сай қойылатын **міндеттер:**

- Ә.Кекілбаевтың жазушылық, суреткерлік өмір жолы кеңінен талдап, оған сипаттама берілді;

- Көркем сөз шеберлерінің шығармаларындағы тарихи тұлғаларға терең сипаттама жасалынып, олардың көркемдік образдары ашылды;

- «Аңыздың ақыры» романындағы кейіпкерлер бейнесіне терең талдаулар жасалынды.

**ІІ Негізгі бөлім**

**2. 1 Ә. Кекілбаев шығармаларындағы тарихи тұлғалардың берілуі**

Нағыз жазушы заманның көзі мен құлағы ғана емес, сонымен бірге оның ары мен иманы да. Ол өзінің өмірден көзімен көргенін, құлағымен естігенін баз бір дәл-дүріштер секілді мықшыңдап ақ қағазға көшіре бермейді, ең әуелі сол көргендерінің ең мәнділерін, жүрегі мен рухын толғантқандарын өз ары мен иманының сүзгісінен өткізіп, таразысына салып безбендейді, миы мен жүрегінің «мың градустық домнасында» (С.Мұқанов) балқытады.

Ол – сегіз қырлы бір сырлы талант иесі. Белгілі мемлекет және қоғам қайраткері, Қазақстанның халық жазушысы, Қырғыз Республикасының еңбек сіңірген мәдениет қайраткері. Ол 1939 жылы желтоқсан айында Маңғыстау облысы, Оңды ауданында дүниеге келген.

Әбіш Кекілбайұлының алғашқы өлеңдер жинағы «Алтын шуақ» 1962 жылы, «Бір шөкім бұлт» 1965 жылы жарық көрді. Ауыл өмірінен жазылған повесть, әңгімелер жинағы «Дала балладалары» - Әбіш Кекілбайұлының кең тынысты эпик, суреткерлік болашағын танытады. 1974 жылы «Дәуірмен бетпе-бет» сын мақалалар жинағы, «Бір уыс топырақ», 1979 жылы «Тырау тырау тырналар», Маңғыстау түбегінің өткені, бүгіні, болашағы туралы «Ұйқыдағы арудың оянуы» тарихи танымдық баян, 1982 жылы «Шыңырау» повестер жинағы, 1992-93 жылдары Таңдамалы екі томдық, 1995 жылы «Заманмен сұхбат» 1998 жылы «Азаттықтың ақ таңы», публицистикалық мақалалары, толғамдары, 1999 жылы 12 томдық шығармалар жинағы жарыққа шықты. Әбіш Кекілбайұлының «Үркер» (1981), «Елең-алаң» (1984) романдары қазақ әдебиетінің үлкен табысы ретінде бағаланып, Қазақ ССР Мемлекеттік сыйлығын алды. 2001 жылы шыққан «Талайғы Тараз», 2002 жылы шыққан «Шандоз» тарихи тақырыпты ғылыми дәйекпен, дерекпен түсінікті ұғымды етіп жеткізудің жаңа бағыт-бағдарын белгілеп берді. 2009 жылы «Сыр десте» деп аталатын автордың көп жылдық ой-толғаулары, эссе, естелік, сөйлеген сөздерінің 5 томдық жинағы жарыққа шықты. Әбіш Кекілбайұлының көптеген шығармалары ТМД халықтары мен шетел тілдеріне аударылған. Ол ҚазССР Мемлекеттік сыйлығының 1986, Қазақстан Республикасы Президентінің бейбітшілік және рухани келісім сыйлығының 1995, «Отан» орденімен 1999, Түркі елдері қауымдастығының шешімімен «Түркі дүниесіне сіңірген еңбегі үшін сыйлығын» алады. 2003 жылы «Қазақстанның Тұңғыш Президенті Нұрсұлтан Назарбаев» орденімен марапатталды [2, 26-б.].

Жұмекен Нәжімеденов 1968 жылы-ақ Әбіш туралы: «Ол – ақылдың, мол білімнің, терең сезімнің тұнбасы. Тұнба қашан да салмақты, қашан да баяу. Ол ақса ырғып ақпайды, ырғалып ағады, көпірудің орнына тұңғиықтана түседі. Алыстан орман ғып көрсетіп, жетіп келсең, бес түп ши тұратын сағым мінез оның талантына жат. Онда жалтылдап көрінетін жез – құбылмалылық жоқ. Ол көңілді арбайды, бірақ көзді алдамайды, ал шынайы өнердің асыл мұраты – сол, кімді де болса алдамау ғой. Алдамаған жерде ақиқат та бар» деген.

Бастауын өлеңнен, жыр жинақтарынан бастаған Кекілбаев өз өмірінде сын кітаптарын, әңгімелер мен хикаяттар жазды, тарихи романдары жарық көрді. «Үркер» мен «Елең-алаң» оқырмандардан өз бағасын алды. Жасырақ кезінде аударма саласында да өнімді еңбектенді. Ги де Мопассан, Шекспир, Ибсен, Карло Гоцци, Макс Фриштермен қатар Толстой, Бунин, Мұстай Кәрім, Шыңғыс Айтматовтарды қазақша сөйлетті.

 «Өзге замандас жазушылары секілді, Әбіш Кекілбаев та өз халқының ежелгі әдет-ғұрып, дәстүр-тағлымдарын егжей-тегжейлі, кейде қызыға суреттеуге құмбыл, ол көшпенділер өмірінің қазір ұмытыла бастаған этнографиялық детальдарына ерекше мән береді, бірақ арзанқол экзотика жетегінде кетпейді, сол детальдардың әлеуметтік-философиялық мән-мағынасына үңіліп, халық өмірін, адам жанының ішкі иірімдерін ашуға тырысады.

Ол қазақ жерінің өзге аймақтарына ұқсай қоймайтын осы түбектегі өмір, тірлік, салт-сана туралы, ежелгі аңыз-әңгімелер, ата-бабалар тағдыры жайында, даланың қым-қуыт бояулары төңірегінде қызыға, қызына әңгімелейтін, сол сәтте бізге ол туған жерінің шежірешісі секілді көрінетін-ді. Ол кезде Әбіштің баспадан алғашқы өлеңдер жинағы шығып, баспасөзде алғашқы мақалалары жарияланып жатса да, мұны білетіндер келешекте әдебиетте ол өзіне тиісті сөзін айтады ғой деп сенер еді» – деген болатын Әбекеңнің замандасы әдебиетші Герольд Бельгер [3, 87-б.].

 Ә.Кекілбаевтың тарихи тұлғаларға арналған еңбектерін негізінен екіге бөліп қараймыз:

Бірінші, әдеби-көркем шығармалардағы тарихи тұлғалар (Абыл, Сүйінғара, Бекет ата, Шыңғыс хан, Ақсақ Темір, Әбілқайыр хан, Абылай, т.б.).

Екінші, ғылыми зерттеулерінде қамтылған тарихи тұлғалар. Олар негізінен: Қарабура, Шотан батыр, Төле би, Қазыбек би, Әйтеке би, Әбілқайыр,  Барақ сұлтан…

Әбіш –  әдебиет майданында кемел ой, көркем сөзімен белгілі жазушы. Қандай шығармасы болса да оқушысын баурап алады. Оның кейіпкері Еңсеп – тек еңбек адамы ғана емес, өнер адамы. Абыл шерткен керемет күйлерді және тарихымыздың аса қиын кездерін суреттейтін шығармасы  – халық тағдырын жан-жақты бейнелейтін туынды. Қазақтың атбегілеріне арнаған шығармасы қандай болса, «Автомобиль» де сәйгүлікке мінгендей делебеңді қоздырады. Өндіріс пен геология тақырыбына жазған шығармаларында да – «Ұйқыдағы арудың оянуы», т.б. – халқымыздың тарихы қамтылған. Әбіш – барлық дерлік еңбектерінде қазақ елінің тарихы мен тағдырына тоқталған және тарихты  жалықпай көп зерттеген жазушы.

Әбекеңнің алғаш жарыққа шыққан шығармасы «Бір шөкім бұлт» болатын. Осы  шығармасының өзі оның үлкен сөз зергері екенін көрсеткен-ді. Оның алғашқы туындыларының ішінде «Ханша дария хикаясы», «Шыңырау» повестері тарихи, рухани мәселелерді жоғары деңгейге көтере алуымен, характер жасау, өмірді реалистік сипатта суреттеудегі шеберлігімен көзге түсіп, қазақ әдебиетінде таңдаулы прозаның қатарына қосылды. Әсіресе, «Шыңырау» повесінің тақырыптық ерекшелігі, өмірдің әлеуметтік көрінісі, бәсеке заңына тәуелді адам баласының қиын да күрделі тағдыры, кейіпкердің ішкі, сыртқы әлемін суреттеудегі дәлдік пен бейнелілік, шынайылық жазушы шеберлігінің кемелденгенін көрсетеді.
        Алайда Әбіштің әдебиеттегі өзіне тән қолтаңбасы «Күй» повесінен басталады деп айтуға болатын шығар. Тас жүректі талқандайтын күй құдіреті, рахым мен қатыгездік, сағым басқан сар далада өмір сүрудің шартына айналған бітімі жоқ жауластық, береке-бірлікке шақырған мұңды күй – осының бәрі сыртқы өмірден гөрі адамның ішкі жан сарайында өтіп жатқан оқиғадай әсер береді. Терең психологиялық суреттерге негізделген хикаят әдеби қауымды бірден өзіне қаратқан еді [4, 68-б.].

Тұтас бір халықтың тарихы мен тағдыры, заман келбеті, саяси әлеуметтік жағдай, алапат қырғын соғыстар, әдет-ғұрып, салт-сана, тақ таласы мен бақ таласы, қызғаныш пен күндестік, бірлік пен дүрдараздық, достық пен жауластық, сан түрлі, сан мінезді қаптаған кейіпкер – осының бәрін бір адамның ғана жан дүниесі арқылы беру мүмкін бе?Әбіш романдарының күрделілігі, мұның сыртында, өзі өмір сүріп отырған заманның саяси ғұрпы мен халықтың сан қилы тағдырына келіп тіреледі.Ақыл жүрген жерде сабыр да жүреді. Ерлікке қанша қайрат қажет болса, сабырға да сонша қайрат қажет.

 Көп ұзамай, 1967 жылы «Күй» жарық көрді. «Күй» классикалық туынды болатын. Әрине, кезінде оны өз дәрежесінде бағалағандар аз еді.  Сол аздың ішінде Г. Бельгер: “…«Күй» стиліндегі эпиктерге тән байсалды баяндау, философиялық, психологиялық тереңдіктерге бару, кең тынысты, бейнелі, иірімді тілдік құралдарды пайдалану секілді ерекшеліктерімен құнды”, – деген болатын.

Әбекеңнің тарихи тақырыпқа жазған шығармаларының  бірі – Ақсақ Темір туралы. Одан соң – «Үркер» романы. Демек, Әбекең шығармаларындағы тарихы тұлғалар – Абыл, Бекет ата, Шыңғыс хан, Ақсақ Темір, Әбілқайыр хан, Қарабура әулие, Шотан, Сүйінғара батырлар, Әйтеке би – біздің тарихымыздағы аса көкейкесті мәселелер болды.

Абыл күйші мен Сүйінғара батыр (Дүйімқара) тарихы жазылған «Күй» повесі туралы Әбілқайыр Спан:

«…Жазушы Ә. Кекілбаев – ұлы гуманист. Өз сөзімен айтқанда, оған бір халықты керемет, бір халықты керемет емес дейтін нәрсе жат, оны қай уақытта да жек көреді… Тек жек көріп тынбайды, осы жолда күрескер де бола алған. Осы қыры «Күйде» де көрінеді. Мұнда ол «түрікмендер жаман, қазақтар жақсы» демейді.  Жамандық пен жақсылық екеуіне де ортақ – қазақтың Дүйімқарасының түрікмендегі сыңары – Көкбөрі, қазақтың күйшісінің түрікмен  ішіндегі егізі – Дәулет…», – деп анықтама береді («Заңғар», А., 2008, 81-82-беттер). Орысша аудармасында кейбір тараулардың түсіп қалғаны туралы автордың өз жауабы арқылы түсіндіріп: «Есіл «Күйдің» жал-құйрығы солай күзелген де қалған… Мұндай жағдайға «Үркер» де түсіпті», – дейді (85-бет).

Ә. Кекілбаевтың  «Ханша дария хикаясының» тақырыбы – Шыңғыс хан.

Жалпы, Кеңес Одағына қараған елдердің тарихында татар-монғол, әлде монғол-татар шапқыншылығы деген термин мықтап қалыптасты.  Шын мәнінде ол монғолдың да, татардың да емес, Шыңғыс ханның шапқыншылығы.

Әбекең шығармаларын мұқият оқыған зерделі оқушы осы айтылған тарихи жайттар турасында толғанбай қалмайды.

Ұлы тұлғалар ішінде А.Македонский, Ю.Цезарь, берідегі Наполеон мен Гитлерді мысалға алсақ, олардың да туған халқын аспанға шығарған ештеңесі жоқ, керісінше: дүние жүзін бағындырамын деген Македонский  Грекияны әлсіретті. Соңынан бұл ел Римге бағынышты болды. Цезарьдің шектен тыс билік құмарлығынан Римде бес ғасыр өмір сүрген республикалық басқару жүйесіжойылып, императорлық, яғни бір адам билеп-төстейтін басқару жүйесі дүниеге келді.  Осыны пайдаланып, Израильден шыққан ағайындар христиан дінін дүниеге әкеліп, сол арқылы Римді құлатып қана  қойған жоқ, бүкіл Еуропа халқын құлдыққа салды [5, 98-б.].

Әбіш жазған Шыңғыс пен Ақсақ Темір – қанша ұлы жаулаушы, қанша асқақ билеуші болса да, өлімнен қашып құтылмайтын жұмыр басты пенде. Осы екі тарихи тұлға туралы талай ғұламалар жазды. Бірақ Әбекең олар туралы халық аңыздарына сүйеніп жазған екен.

Ұлы әміршілердің құдіреті мен  дәрменсіздігін ірі суреткер Ә. Кекілбаев кең көлемде, жан-жақты көрсетеді. Дәрменсіздіктің басы жұмыр пенденің бәріне ортақ екенін жеткізеді.  Дәрменсіздік әсіресе, ұлы әміршілерге  тән қасиет немесе ауру екенін автор көркем тілмен баяндаған.

*«Елден шыққалы біраз болыпты. Одан бері айтқаны болып, атқаны тиіп, қағанағы қарқ, сағанағы сарқ сайран салып келе жатқанымен, бұның өзін мысқалдап болдырта түсетін өлшеулі ғұмырдың  алдамшы жылдарының бірталайын ада еткені есіне енді оралды…»,* – деген жолдар Шыңғыстың  ішкі толғаныстарының  аз болмағанын көрсетеді.

Әбіштің тарихи тақырыпқа жазылған баяндарының ең мойны озықтарының бірі — «Ханшадария хикаясы». Мұнда алып-жұлып бара жатқан қым-қиғаш сюжет те, сол себепті «мені көр, мені көр» деп тұрған аса қызғылықты оқиғалар да жоқ. Повесть фабуласының ұзын-ырғасын бес-алты ауыз сөзбен тәмәмдауға болады. Жарты әлемді аузына қаратқан ұлы әмірші Шыңғыс хан қартайған шағында таңғұттардың астанасының ойран-ботқасын шығарып, бүткіл еркек кіндіктілерінің бәрін қырып салады. Ең соңғы болып олардың ханы Шидүргінің басы алынады. Таңғұрттар Отаны қан сасып, қаңырап қалады осылайша. Енді бүткіл таңғұт төменетектілері монғол әміршісінің қарауында: ашса - алақанында, жұмса жұдырығында. Оның ішінде ай десе - аузы, күн десе - көзі бар Шидүргінің әйелі Гүрбелжін ханша да бар. Кәрі Шыңғыстың есіл-дерті осы ханшада. Сұлуды қалай да өзіне қаратып, кұмарынан шықпақ. Алайда жүрегін туған елі мен өзінің адал жарына деген махаббат кернеген сұлу ханшаны Шыңғыс қаһары бағындыра алмайды. Гүрбелжін қойнында жатқан әміршіні жарып өлтіреді, сонан соң өзі де мерт болады. Енді каһарымен дүниенің жарымын тітіркенткен, қатыгез қаған да, сұлулығымен жұртты аузына қаратқан ханша да жоқ бұл тіршілікте. Арттарында тек аңыз ғана қалады сөйтіп. Жай ғана көп аңыздың бірі емес, тағлымы ғасырдан ғасырға ұласатын әфсана.

Енді Ақсақ Темір туралы аз сөз. Ақсақ Темір жорықтарынан тек түркі халықтары ғана емес, бүкіл мұсылман елдері зардап шекті.  Әріден таратсақ, түркі тайпалары селжуктер баса-көктеп кіргенде Византияның көп ғасырдан келе жатқан арбасы мықтап аударылды. Сол күннен бастап Византия Түркия деп аталды.

Түрік мемлекеті, яғни Осман империясы тек Византия жерін иеленіп  қана қойған жоқ, сонымен қатар бүкіл Еуропаға ұмтылды. Түрік сұлтаны Баязит Еуропаның көп жерін алып, біріккен әскерін   талқандағанда, Еуропа үшін ол екінші Атилла боп елестеген еді [6, 37-б.].

Сөйткен Баязитті 1401 жылы түркі халықтарынан шыққан жаңа бір әмір Ақсақ Темір өлтірді. Ол тірі қалғанда Британияға бір жорық жасап, бүкіл Еуропаны түріктің қол астына қарататын еді. Ол Алтын Орданы талқандап, Ресей еркіндігіне жол ашты. Ақсақ Темір дүниені бағындырам деп жүріп, өз жұртына – бүкіл түркі халықтарына қиянат жасады. Түркі халықтары, жалпы, бүкіл мұсылман әлемі Ақсақ Темір лаңынан кейін бұрынғы дәрежесінде еңсе тіктей алған жоқ, есесіне Еуропа күшейді. Ол сондай-ақ Қытайдың күшеюіне жол ашты. Содан бері бүкіл түркі әлемі Еуропа, Ресей және Қытай тепкісіне түсіп, бұрынғысындай бас көтере алмай келеді.

Ақсақ Темірдің біз білетін жақсылығы – Самарқанда бірнеше, Түркістанда бір ғимарат салғызғаны. Бірақ сол Самарқанда Жалаңтөс батырдың өзі үш ғимарат тұрғызды емес пе?!

Әлем тарихындағы ұлы тұлғалар арасында Қазақ тарихына  тікелей қатысы бар Шыңғыс пен Ақсақ Темір туралы Әбіш Кекілбаев шығармалары оқушыға көп ой салады. Ұлы әмірші дүниені қанша дүркіретсе де, ажал тырнағынан құтыла алмады. Оның жан қиналысы мен азабы туралы Әбекең аса көркемдікпен жазған:

*«…Ол қайтадан есеңгіреп кетті. Енді жан-жағын шетсіз-шексіз құла түз жайлап алды.  Білем-білем шағылдар да әлдеқандай шимай жазуларға толып кеткен сияқты. Бұл сөніп бара жатқан  жанарының  соңғы қуатын шым-шым сарқып, қадалып келіп оқиды-ақ. Әлдебір уақыттарда барып зорға-зорға ажыратқандай болды. Күллі дүниені «Барар жерің бәрібір жердің асты» деген шимай жазу қаптап кетіпті.*

*Ол тағы көзін ашты. Төбесінен қара қоңыр күңгірт бірдеңе төніп тұрды.  Бірақ әмірші бұл жолы өзінің үйреншікті алтын күйме, атлас шатырында жатқанын әлде баяғыда өзі салдырған тас зынданда жатқанын ажырата алмады».*

Сансыз адамның қанын төккен ұлы әміршінің жан азабын  суреттеумен «Аңыздың ақыры» романы аяқталады.

Әбіш бейнесін сомдаған тарихи тұлғалар ішінде Әбілқайыр хан туралы жазбалардың ерекше құнды екенін айтқымыз келеді. «Үркер» романы Кеңес Одағының дәуірлеп тұрған кезінде жазылды.  Алайда автор көптеген  тарихи шындықты тұспалдап жеткізе білді.

«Үркер» Әбілқайырдың Ресейге *өз еркімен қосылу үшін*хат жазып, жауабын тағатсыз күтіп жатқан эпизодтан басталады. Сол тарихи хаттың жалған аудармасы тек жазушы Кекілбаевты емес, әрідегі бүкіл Алаш ардагерлерін, сол кезеңді мұқият зерттеп, Кіші жүздің Ресей басқыншылығына қарсы ғасырлар бойы күрескенін жақсы білетін И.Крафтты да жаңылыстырған болатын. Бұл жалған аударма 1999 жылға дейін, яғни түпнұсқа оқылғанға дейін қаншама зерттеушілерді жаңылыстырды? Сөйтсек, Әбілқайыр хатының түпнұсқасы мен орыс тіліндегі аудармасының арасы жер мен көктей екен (*А.Исин. Әбілқайыр хатын қалай оқыған дұрыс. Абай, 2-2001. ).*

Әбілқайырдың ақ патшаға өтініші тек башқұрт халқымен арадағы қарым-қатынасты қайта орнату турасында ғана еді, ал бодандық туралы сөз жоқ болып шықты. Нақ сол тұста бодандық туралы сөз болуы да мүмкін емес еді. Себебі осы кезге дейін айтылып келгендей, жоңғар халқы емес, Ресей тарапынан ұйымдастырылған  Ақтабан шұбырынды оқиғасынан соңғы соғыстан Әбілқайыр жеңімпаз болып шықты.

«Үркердегі» аса құнды мәліметтердің бірі – Ақтабан шұбырынды кезінде жоңғарларға Ресей тарапынан көптеген зеңбірік пен оқ атар қару-жарақтың берілгендігі.

Жалпы, «Үркер» – аса қиын кезде жарыққа шықса да, қазақ тарихына қатысты көп құнды деректің көзі болып табылатын шығарма [7, 47-б.].

Әрбір суреткер тарих пен тарихи тұлға, қоғам проблемаларын әр алуан түрде қарастырып, әрқилы шешім шығарады

Әбіш Кекілбайұлы ең алдымен, тарихи деректердің, тарихтың эстетикасын суреткерлікпен терең сезіне білген, сондай-ақ, тарихи тұлға мен қоғамның бір-біріне деген өзара ықпалының тұтастығын, тарихи прогресс барысындағы зор әлеуметтік ролін, салмағын тап басқан.

Әбіш Кекілбаевтың  «Абылай хан» атты драмалық дастаны – өлеңмен жазылған төрт көріністі пьеса. Оқырман бұл жерде Әбекеңнің ақындық шабыты мен философиялық толғаныстарынан нәр алады. Осынау аса құнды драмалық шығарма Фридрих Геббельдің (1813-1863) «Нибелунгілер» трилогиясына ұқсас. Автор бұл шығармасында өзінің арман-мүддесін, халқымыздың тағдырын,  ғасырлар бойғы мақсат-тілегін Абылай бейнесі арқылы берген.

Бір ғажабы, Әбіш Кекілбаевтың «Абылай хан» атты халықтың қаһармандық драмалық дастаны – тәуелсіздік алған қазақ елінің жаңа әдебиетінің төлбасы туындысы болғанын айрықша айтар едік.

Төзсең егер әлеумет,

Зорлықты жеңер ынтымақ,

Қорлықты жеңер – ар, намыс,

Шығарар тардан – тәуекел.

Тәуекелге бел байлап,

Қазақтың қайсар намысы,

Болмасын деп қара жер,

Жойқын жаудың жолында. [6.349] – деген Абылай ханның монологынан немесе халқына қарата айтқан жариясынан біз нені көреміз?

 Ең бастысы, ақ өлеңмен төгілген суреткерлік жаңалықты, суреткерлік кемелдікті, суреткерлік ерлікті бірден көреміз.

Жазушы өзінің суреткерлік парызын «Үркер», «Елең-алаң», «Аңыздың ақыры» тәрізді саяси-философиялық кемел туындыларында, шын мәнінде, осылай орындап шыққан деп айта аламыз.

Ұлы суреткер Әбіш Кекілбаевтың «Абылай хан» атты драмасы тәуелсіздік алған қазақ елінің жаңа әдебиетінің төлбасы болғанын айрықша атап айтар едік.

Әбіш Кекілбаев Республика Президентінің 1995 жылы «Бейбітшілік және татулық» сыйлығына ие болды. Мұның өзі оған тәуелсіз қазақ елінің әр алуан міндеттері мен проблемаларын философиялық тұрғыдан жан-жақты сөз еткен, көтере жазған мақалалары үшін берілген болатын.

 Ә. Кекілбаевтың қазақ тарихына қатысты зерттеулерінде ерекше орын алатын тарихи тұлғаның бірі – Әйтеке би. Жалпы, қазақ еліндегі билер институтыны тарихын соңғы екі ғасырда көптеген ғалымдар зерттеді. Солардың ішіндегі ең ірілерін айтсақ, XIX ғасырда Ш. Уәлиханов, XX ғасырда С. Зиманов болатын. Ал Әбіш ағамыз да Әйтеке биге қатысты барлық деректі жан-жақты зерттеген. [8, 53-б.].

Бұл жерде Ә. Кекілбаевтың тарих зерттеушісі ғана емес, деректанушы екенін де мойындауға тура келеді.

Әбекеңнің зерттеулері Төле би тарихын зерттеушілер үшін де  үлкен сый болғаны анық.

 Сондай-ақ, Ә. Кекілбаев – Әйтеке би туралы зерттеуінде Жәнібек батырдың екеу екенін алғаш көрсеткендердің бірі. Бірі Кіші жүздегі сұлтан Жәнібек болса, екіншісі – Арғын Шақшақ Жәнібек…

**2. 2. «Аңыздың ақыры» романындағы тұлғалардың көркемдік образдары**

Философиялық суреттеу тәсілі – Ә. Кекілбаевтың сүйіп қолданатын тәсілі. Ұлтының кешегі, бүгінгі болмыс-бітімін, рухани әлемдегі психологиялық, әлеуметтік, этикалық, адамгершілік менталитетін суреттей отырып, өз кейіпкерлерін барлық қырынан аударып-төңкеріп, қырнап-жонып, бүгіп-жазып дегендей жете танытып, қилы мінездер галереясымен армансыз жүздестіреді. Қаламгер шығармаларының жақсы оқылатыны, бізше, өмірлік шындықты күрделі адамдық қасиеттерді қылықтан емес, құлақтан іздейтіндігінде.

 «Аңыздың ақыры» романында мұнара туралы аңыз идеялық-адамгершілік жүк көтеріп, шығарманың негізгі арқауына айналады. Мұнара – өз бойына негізгі идеялардың кешенін жинақтап ұстаған романның басты символы (махаббат, мейірімділік, өнер, әлем мен адам жанының құпиясы) және романның композициялық қазығы. Шығармада болып жатқан барлық оқиға түрлі деңгейде мұнарамен тығыз байланысты және оның қатысуымен өтеді. Мұнара бейнесі романда эволюцияға ұшырайды, алуан қырымен, мінезімен көрінеді, негізгі кейіпкерлердің характерлеріне орай трансформацияға ұшырайды. Ол – романдағы басты романтикалық қаһарман Жаппар махаббатының символы. Романда мұнара семантикасы сыйымды, ауқымды романтикалық мифологема қызметін атқарады [8, 9-б.].

Әуелде «Махаббат мұнарасы» деген атпен шыққан «Аңыздың ақыры» романында өткен кезеңіміз бен түрліше дәуірдегі әлеуметтік құрылым, халқымыздың мәдениеті мен, рухани дүниесі аса шеберлікпен суреттелген. Бұл шығармада Әміршінің мінез-құлық бітімін түбегейлі суреттеу ұлттық психологиядағы ойлылық пен парасаттылық тәрізді қасиеттерді бейнелеп, дала даналығының данышпандығын ұсынады.

Көкірегінде түйсік, саңылауы бар кісі түбі өз арының алдында бір есеп беруге тиіс. Әбіш Кекілбаев «Аңыздың ақыры» романында (1974) жарты әлемді ашса алақанында, жұмса жұдырығында ұстаған шексіз билік иесі, ұлы ханды осы күдік пен күмәнға бүргедей талаттырады. Бұл шығарманың да оқиғалары Алтын Орда дәуірлеп тұрған кезеңді қамтиды. Профессор Р.Бердібаев: «Оқиғалар мен адамдардың іс-әрекеті, мінезі, дүниетанымы, этнографиялық белгілердің молдығы, бұл шығарманы тарихи романдар қатарына қосады», – деп нық тұжырым жасаған. Белгілі ғалымның «Аңыздың ақырын» тарихи роман қатарына қосуының да өзіндік себебі бар. Жазушы нақты тарихи деректен, оның шым-шытырық оқиғаларынан саналы түрде бой тартып, ең негізгі мәселе – сол тартысты тудырушы қоғамдық-тарихи себептерге, солардан өрістейтін салдарға ден қояды. Бұл – тапталған сүрлеу, жаттанды ойдың соңында малтықпауына, еркін көсіліп, терең толғануына мүмкіндік жасаған. Кейіпкерлері де санаулы: Ұлы Әмірші, Кіші ханша, Жаппар шебер. Мұны кәдімгі жаттанды «теорияға» сүйеніп, тарихи шығармаға тән «тарихилық, нақтылық» жетіспейтіндігін желеу етіп, маңызын түсіру дилетанттық саналмақ. «Аңыздың ақыры» – күрделі туынды. Оның жанры жағынан философиялық-психологиялық туынды [10, 36-б.].

Бұл романда бар қырынан мүсінделетін Алмас ханды ғалымдар, жазушылар, оқырмандар әйгілі Ақсақ Темірдің өзі болмаса да егізінің сыңарына балаған. Образ табиғатына бойласақ, мұнда суреттелетін Алмас хан ес біліп, етек жаппай жатып ірі феодалдардан етекбастылықты көп көріп, азап, қорлық, мазақтың ми батпағынан өз қажыры, ерлігі, айласы, өткірлігі, жанкештілігі, қайсарлығы арқасында босанып шығып, қаһан дәрежесіне көтерілген. Ол – Шыңғыс хан; досына, дұшпанына алмас қылыш болған Батый; қу да зәлім, екіжүзді, аяушылықты білмейтін Берке; саясатқа жетік, көреген, алды кең, айбары мығым Жәнібек хан, құлағын жымып, жауына жасын боп тиетін қабыландай Баязит сұлтан сияқты билеуші батырларға тән қасиетті бір бойына тоғыстырған типтік бейне. Қайсар, дарынды, ақылды, бірақ өзімшіл, қадалған жерінен қан шығармай тынбайтын қызымыр, кекшіл, секемшіл, сақ, қаражүрек, қаныпезер Алмас хан, шапшаң қимылдың, атыс пен шабыстың, айқай мен сүреңнің, доң айбаттың адамы емес. Айналасындағы құбылыстарға жіті үңіліп, қызғаныш пен сабыр, өктемдік пен әділдік, өкініш пен үміт, қанағат пен қарынбайлық, өлім мен өмір, фәни мен бақи, жақсылық пен жексұрындықтың жеті атасын түгендеп, ақыл таразысына салудан еш шегінбейді, бұл – оның тұлғасының күрделілігіне қатысты. Не нәрсеге де шұқшиып, кіммен арбасса да өңін бермей, өзегіңді ақбас құрттай үңгіп жеп, жардан омақастырып барып бітіспек. Анау-мынауға қабағын алдырмайтын бітеулеу, бетпе-бет келгеннің аңдысын аңдап, әр қимыл-амалын, сөзімен көз қимылын ін аузын баққан мысықтай қалт жібермей отыратын жылымқұрттың өзі.

 Жазушы әміршінің бүгінгі өмірі, ана аманатын орындаудан басталғанын суреттейді. Шешесінің айтуымен Әмірші соңғы кезде Кіші ханымға біржолата көшіп алады. Себебі, анасы тақтан сыз, ордаға, балаларына, қалың әскеріне көз өтетіндігін, тұғырдан түсетіндей заман болса, балалы әйелді емес, баласыз әйелді сағалау керектігін ұғындырады. Олар балалы әйелдердің алдында баласыздығынан қорғанып, өле-өлгенше қадір тұтып, силап өтетіндігін айтып түсіндіреді. Бұл монолог Кіші ханымның бейнесін аша түсуге көмектеседі. Әмірші бейнесін ашуда жазушы монолог, іс-әрекеттен басқа да авторлық баяндау, авторлық ұстаным сынды тәсілдерді де пайдаланады.

 «Мұнара» аталатын бөлімде автор Жаппар өміріне шегініс жасайды. Ортөбелік құмырашы ұлын ертіп, Ахмет саудагердің үйіне келіп, мешіт салып жатқандардың қатарына қосады. Жаппардың көз алдында әкесі көк жөтел болып өледі де, баласына «шаһардан кетпе» деп өсиет айтады. Мұны неге айтқанын Жаппар толық ұғынбаса да, әке аманатын орындап шаһарда біржола қалады. Әйтсе де, мұның аяғын немен тынарынан ол күні бейхабар еді.

«Махаббат» аталатын романның үшінші бөлімі – романның шарықтау шегі. Әмірші келгенде мұнара бітіп тұрсын деп шеберге өзіне ұқсаған бір нөкер қызын жіберіп, өз арын сақтап қалғанмен, Әмірші жазасынан бәрібір құтыла алмайды. Соңғы үш айда Әміршінің өзіне бір кірмеуі – Кіші ханым үшін қатал үкімге айналды. Оның ішқұса боп, азып-тозуы да сондықтан. Ал оның бар айыбы – мұнара салдырғаны. Сол мұнарада пәк сезім, адал, ақ махаббаттың менмұндалап тұрғаны үшін Кіші ханым да, шебер де өз жазасын алады. Шебердің екі көзі ойылып, тілі кесіледі. Істің басы-қасында жүрген бас шебер де бұл жазадан аман қалмайды. «Барар жерің бәрібір жердің асты» деген жазумен өзі салған зындан оның өз басына сор болады. Әмірші «басқа шаһарда мұндай мұнара салынбасын» деп шешеді [11, 75-б.].

 «Аңыздың ақыры» бөлімінде Әмірші бойындағы арпалысқа, жанын жегідей жеген күйзеліске кезігеміз. Оның бір күні түсіне Мекке-Мәдине кіріп, жан даусымен «Хақ тағала, қай қызметіңе де әзірмін!», деп айқай салып оянады. «Тек жұртқа жасаған мейіріміңді маған да қия гөр!», деп екі етек боп жалбарынып келеді. Бірақ, тірсегінен қағып өтіп, шыр көбелек үйіріліп, шыр айнала қашып жүрген Қағбаның қасиетті қара тасы бұған бәрібір жеткізер емес.

Жазушы осы түс арқылы Әмірші психологиясындағы дағдарысты бейнелейді. Ол түсін жорытайын деп піріне барса, «Кие үркіткен, әруақ ренжіткен жерің бар шығар, балам, ойлан», дейді. Пірінің осы сөзі әміршінің есіне шебердің киесін үркітіп, оның құмырашы әкесінің әруағын ренжіткенін растайды. Алайда сабыр таппаған әмірші тағы да жорыққа аттанады. Оның жауабын тағы да жорықтан іздемек.

 Романдағы кейіпкерлер – Ұлы Әмірші, ханым, шебер іс-әрекеттерімен емес, көбіне көңіл-күйлеріндегі күйзелістерімен, жан әлеміндегі арпалыстарымен, ішкі буырқаныстан сыр берер бет-жүздегі, мінез-құлықтағы, сезімдік құбылыстарымен көрінеді. Атағы жер жарған Әмірші де кезінде әмір әскерінің көп сардарының бірі болған. Сол көптің бірін осындай даңқ пен дақпыртқа, атаққа жеткізген – қанағаттанбаушылық сезімі еді. Алайда адам бойындағы осындай алапат сезім, күш-қуатын қайда, қандай мақсатта жұмсалуына қарай нәтижесі де әр-түрлі болмақ.

Романның басты үш кейіпкеріне үш бөлім арналған, үшеуінің тағдыры да, ішкі өмірлері де, жан сезім арпалыстары да, тіпті тіршілік тыныстары да сан алуан, жас мөлшері де әр-түрлі. Бірақ оларды ортақтастырып тұрған – жай мұнара, махаббат мұнарасы, бір-біріне деген ішкі, құдіретті де құпия іңкәр сезімдері ғана.

 «Аңыздың ақыры» романының оқиғасы Самарқан шаһарінің жолбасшылары туристерге күнде айтып беріп жүрген, Темірланның сүйікті тоқалы Бибі ханым салдырған атақты ғимараты жөніндегі хикаяға негізделген секілді.

Романның бас кейіпкері — ұлы Әмірші «Күй» повесіндегі Жөнейітпен, «Ханша-дария хикаясы» повесіндегі Шыңғыспен іштей де, сырттай да біраз үндесіп жатады, бірақ бұл шығармада шексіз билік пен билік құмарлықтың адамшылық философиямен әсте сыйыспайтындығы айқынырақ, тереңірек суреттеледі.

 Қазақ жазушысы Әбіш Кекілбаевтың «Мұнара немесе аңыздың ақыры» романындағы және өзге де прозалық шығармаларындағы алуан бейнелер болмысты өнер арқылы тікелей өзгертуге құлшынады. Жазушы Ә.Кекілбаев материалды дала өмірінен алады да, өз тәжірибесіне сүйене отырып, баллада түрінде өткір драмалық прозаға айналдырады.

**Қорытынды**

 Герольд Бельгер: «Ә.Кекiлбаевтың көркемдiк палитрасының қуаты мен қасиетi де осында – ол ежелгi аңыз-әңгiмелердi бүгiнгi күннiң елегiнен өткiзiп, тарихи-философиялық тұрғыдан екшеп отырады, сол аңыз-әңгiмелерден күллi адам баласына ортақ адамшылық тамырларды тауып отырады. Кекiлбаевтың суреткер ретiндегi ерекшелiгiнiң бiр парасын осы төңiректен iздеуiмiз керек», дейді. Заманымыздың заңғар жазушысы, біртуар тұлғасы Әбіш Кекілбаев қазіргі уақытта шығармашылық өрлеу үстінде дүниеден өтті. Ол тәуелсіз еліміздің рухани көркем ой-санасын және қоғамдық-мемлекеттік үрдістерін қалыптастырудағы, дамытудағы, өркендетудегі, көркейтудегі ұшан-теңіз суреткерлік әрі қайраткерлік еңбектері халқымыздың көкірегіне мейлінше ыстық қалпында ұялаумен келеді».

Оның шығармаларында жасалған тарихи тұлғалар толымды бейнесі өте шеберлікпен жасалғанын көреміз. Осы қайта өрлеу дәуірінің белді өкілдерінің қатарына жататын Әбіш пен Асқардың, Қажығалидың ілгеріректе біз аттарын атап өткен «Күй», «Ханшадария хикаясы», «Бәсеке», «Шыңырау», «Бесатар», «Ежелгі дұшпан» атты повестері де тарихи тақырыпқа жазылған үздік әдеби туындылардың қатарынан берік орын алады. Әсіресе, тарихитақырыпты игеруде Кекілбаев шығармашылығының орны ерекше болғанын айта кетуіміз керек. Кекілбаев суреттеген Шыңғыс пен Ақсақ Темір, Жөнеуіт хандардан бастап қарапайым құдықшы Еңсепке дейінгі тарихи кейіпкерлер галереясы тек қазақтарға ғана емес, басқа да талай азиялық жұрттар мен мүлде өзге саяси-әлеуметтік менталитет иелері европалықтарға да түсінікті болды.

Қорыта айтқанда, Әбіш Кекілбаевты Батыс Қазақстанның тарихы мен мәдени мұрасын зерттеушілердің ішіндегі ерекше ірі тұлға деп танимыз. Оның әдеби шығармалары мен тарихымызға арналған зерттеулері қазақ шеңберінен әлдеқайда асып кеткен, бүкіл түркі халықтарына ортақ екенін мақтанышпен айтамыз.

**Ұсыныс:**

1. Ә.Кекілбаев шығармалары таңдау курстарында кеңінен талданып, оқытылса;

**Пайдаланылған әдебиеттер тізімі:**

1. Жүншиев Е, Төкенов Ө, Ізтілеуов Ә. «Философия» Алматы, «Арыс» 2007 жыл.
2. Исмакова А.С. Казахская художественая проза. Поэтика, жанр, стиль. Начало XX века и современность Алматы: Ғылым,-1998.- С-394.
3. Ж.Нәжімеденов. Терең сезімнің тұнбасы. /Автор туралы
4. Кекілбаев Ә. Таңдамалы. 1 том. Алматы, «Жазушы» 1989 жыл.
5. Кекілбаев Ә. Таңдамалы. 2 том. Алматы, «Жазушы» 1989 жыл.
6. Кекілбайұлы Ә. Он екі томдық шығармалар жинағы. 6 том. Алматы, «Өлке» 1999 жыл.
7. Г.Бельгер. Дала балладалары/Автор туралы. (Ә.Кекілбаев өмірі ментшығармашылығы туралы) Интернет қоры.
8. Т.Қ.Жанұзақова Қазақ прозасындағы романтизмнің көркемдік әлемі (ХХ ғасырдың екінші жартысы) 2002. филолгия ғ.к.дәрежесін алу үшін автореферат. 9-б.
9. З.Клайнмихль. «Аңыздың ақыры» өнер құдіреті хақында./Автор туралы. (Ә.Кекілбаев өмірі ментшығармашылығы туралы) Интернет қоры.
10. Сыдықов Т. «Парасат безбені немесе Ә.Кекілбаевтың көркемдік әлемі» «Қазақ тілі мен әдебиеті» журналы, №1,2,3. 2002 жыл.
11. Кемел М. «Сөз құдірет» «Егемен Қазақсан» газеті, 1 желтоқсан, 2001 жыл.
12. Оразбаев И. Шабыттың шалқар өрісі// «Қазақ әдебиеті» газеті, 7 наурыз, 1989 жыл.

 13. С.Қирабаев. Қазақ әдебиеті, 1988 жыл 23 желтоқсан

 14. Көркем шығармадағы тарихи шындық // Ақиқат, – Алматы, 2007. №10.
– 50-54 бб.

15. Р.Тұрысбек. Дүниетаным және шығармашылық. –Алматы. Қазақ университеті. 1993

1. Т.Рахымжанов. Романның көркемдік әлемі. Оқу құралы. –Алматы, 1997.
2. Т.Нұртазин. Жазушы және өмір. –Алматы. Қазмемкөркемәдеб. –Алматы, 1960.
3. М.К.Әйтімов. Қазіргі қазақ романы: тарихи шындық және көркемдік шешім (ХХ ғ. 90-жылдары және ХХІ ғ. бас кезі) фил.ғыл.докторы ғыл.дәр. алу үшін дайындаған диссертацияның авторефераты. 2011 ж.